इस प्रकार विष्णु भगवान ने मोहिनी रूप धारण करके दैत्य और दानवों से अमृत छीन लिया और देवताओं ने उनके पास जाकर उसे पी लिया। उसी समय राहु दानव भी देवताओं का रूप धारण करके अमृत पीने लगा। अभी अमृत उसके कण्ठ तक ही पहुँचा था कि चन्द्रमा और सूर्य ने उसका भेद बतला दिया। भगवान विष्णु ने तुरंत ही अपने चक्र से उसका सिर काट डाला। राहु का पर्वत-शिखर के समान सिर आकाश में उड़कर गरजने लगा और उसका धड़ पृथ्वी पर गिरकर सबको कँपाता हुआ तड़फड़ाने लगा। तभी से राहु के साथ चन्द्रमा और सूर्य का वैमनस्य स्थायी हो गया। भयभीत होकर असुरगण पृथ्वी और समुद्र में छिप गये। देवताओं की जीत हुई। मन्दराचल को सम्मानपूर्वक यथास्थान पहुँचा दिया गया। यही समुद्र-मन्थन की कथा है।